Pegari nama ngalahka munsuh
MAYA kami agi belajar ba sekula ba menua ulu kelia entara taun 1962 ngagai taun 1967 menya, kami endang nadai chukup bup ambika bacha. Nya alai lebuh ke apin tinduk malam ba rumah panjai, iya nya maya kemisi sekula, kami selalu ngasuh orang ke tuai beensera. Nitih siti ensera, ke mega endang cherita amat udah nyadi, ari niang aki kami bilik sepiak Julung Rembuyan, dulu menya menua tu agi siga laban mayuh munsuh. Lebuh maya nya kitai Iban bemunsuh amat enggau bala Kantu. Nyadi bansa Kantu tu nama menua enggau bansa Iban ke diatu kena pegai Kalimantan, Indonesia, tunga ke ulu sungai Kapuas – diatu laban udah bebaik, sekeda ari bala Dayak Kantu ari menua sepiak nyin udah nyadi pangan, kelebih agi beduduk ari pengerindu main musik. Menua nya sigi penatai bala kitai Iban apin bala aki ini kitai kelia melunggang pindah ngagai menua Sarawak tu berengkah ari Batang Ai. Nya alai nyangka nya endang bisi laya enggau bansa kitai kini, nadai ga nemu. Niang ini menya pan nadai ga nyebut. Tang ari kelia kitai sigi udah selalu charut enggau bansa Kantu. Sangka aku sida pan takut mega ke bansa kitai. Laban menua ti siga, bala nembiak Iban maya nya jarang enda nemu megai senyata, abis nadai baka senyata pedang, ilang, nyabur, berayang tauka sangkuh. Sida pan selalu matih diri lalu kekadang beguro enggau orang pungka laki rumah sida empu tauka ari rumah bukai kena nyendiaka diri nangkup munsuh, lebih agi bala Kantu. Nitihka padah sida niang ini menya, bala kitai Iban pan bisi ga buya ngayau bala kantu, lebih agi bebalaska bala diri ti udah kena bunuh Kantu. Taja pan jarang bisi kayau besai, tang sida selalu ngatur kayau anak, iya nya mina nandang ngayau bejalai tauka ngena perau mit dua tiga buah lalu mina nuntung ngagai rumah panjai ti numbas pemanjai. Lalu pia mega, sida Kantu ari sepiak nyin pan bisi ga melunggang ngagai menua Iban matak kayau anak ti alai mina bisi dua tiga puluh iku beraban. Nya alai laban kayau anak nya suah agi nyadi, dia bala kitai Iban enggai enda selalu sedia nangkup kayau nya. Tang ukai ninting buah rumah ti bisi sedia baka nya. Tegal menua ti kurang pengelikun sereta siga, lebuh maya nya mega bala indu kitai Iban di menua tu endang takut bendar turun kediri dalam babas, ke umai tauka begiga lauk ba ai baka mansai enggau pengawa bukai jauh ari rumah. Sida takut amat laban Kantu selalu bisi datai deka mumpung pala sida. Nya alai lebuh sida ke indu turun ngagai umai, sida selalu minta ulu ka orang lelaki ti berani, ti endang pungka laki lalu sigi besedia enggau keresa perang. Rambau nya kelia, bisi dua iku lelaki di rumah Nasat, ke berani bendar. Dama siku nya Ajau Nyempitau Lembang. Nyadi dama siku nya Janggok Teluk Nyempayang.  Meda Janggok seduai Ajau nya berani, orang indu selalu deka minta uluka seduai turun ke umai. Nyadi meda baka nya, malu amat sida lelaki ke bukai ti serumah enggau bala sida indu nya. “Malu endar bala kitai ti lelaki rumah tu, laban bala sida indu selalu minta ulu ka Ajau seduai Janggok. Seduai nya orang diau di rumah bukai. Kati kitai ditu nadai berani siku alah laban seduai nya?” pia ku jaku Tuai Rumah sida. Nyadi dalam rumah sebuah nya bisi lelaki siku bedama Ranggong. Iya pedis amat ati meda bala indu sida serumah nya selalu deka minta uluka Ajau seduai Janggok. “Nama guna kita selalu minta uluka seduai nya ti datai ari rumah bukai? Kati semina seduai nya aja ti berani? Aku tu pan berani meh baka seduai nya. Aku tu pan tu pan tau meh nguluka kita turun,” pia ku jaku Ranggong. Sida ke indu nya beperening pangan diri temati kutu enda nyaut. Nyadi hari siti sida ke indu lalu turun nuju umai sida diuluka Ranggong siku aja. Bala sida lelaki bukai serumah nya nadai deka enggau Ranggong nguluka bala indu ke turun munyi ku nya tadi. Datai ba umai, sida indu nya lalu mantun.  Benung sida mantun, dia lalu datai meh bala Kantu deka munuh bala sida indu nya. Bala munsuh nya datai ngenyit, datai ari bukit. Sida lalu begau. Bala sida indu nya lalu rari, sereta ngangauka Ranggong. “Rari kitai! Munsuh datai!” ku sida indu megau pangan diri sereta awakka Ranggong lalu sama ninga. Amat lalu angkat tudah Ranggong ngelaban Kantu ngetanka bala indu sida serumah ke diuluka iya turun. Pama pemerani Ranggong; gasak iya ke atas, peda lalu baka ke ditebas. Jamah iya ka baruh, peda abis labuh. Teruju iya ke ulu, peda abis tingkil dagu. Pantap iya kili, peda abis tingkil ngeli. Dia meh iya enggau naka ulih ngelaban Kantu. Amat nadai tentu nyamai bala Kantu dijamah iya. Bala Kantu lebih dua puluh iku, lalu Ranggong siku aja ngelaban sida. Udu bebendar iya ngelaban Kantu naanka bala indu.  Udah nya parai Kantu siku dijamah Ranggong.  Iya lalu manjung minta sah kaban. Nadai ga kaban iya datai nyah.  Enda lama udah nya parai ga Kantu siku, lalu manjung ga Ranggong minta tulung. Nadai ga pangan datai nulung. Makin parai, makin datai ga bala Kantu, Ranggong nyau kirat. Manjung baru ga iya minta bantu, nadai ga orang datai mantu. Udah nya parai baru ga Kantu siku dibunuh iya. Manjung baru ga iya minta saup, minta sah. Tang orang lalu nadai datai nyaup iya. Parau ngapa nyawa tudah tuai ke manjung. Enda mukai-mukai, lebuh nya lalu datai bala burung tiung mayuh bendar.  Burung tiung enda nemu pemayuh, nyau chapuh dunya. Sida burung tiung nya ukai lima puluh iku tang jauh lebih mayuh ari nya. Sida datai nya lalu nepan ba puchuk ragai tebelian ti besai bendar. Sereta sida inggap dia sida lalu memunyi. “Tiung! Tiung! Tiung!” ku sida. Munyi sida nya nyaris bendar. Nyau pechah munyi babas laban sida. Enda nemu  agi penginggar, nyau munyi dunya ti deka pechah. Ninga burung tiung nya memunyi nyampau penginggar, bala Kantu tekenyit bendar ati. Sida ngumbai bala Ranggong datai mantu. “Nya bala iya datai! Aram, rari kitai! Siku iya aja enda alah bunuh kitai.  Enti bala datai tentu kitai abis parai. Aram, rari kitai,” pia ku jaku tuai bala Kantu. Bala sida Kantu ke agi idup rari magang, ngumbai nya bala Ranggong datai ninga panjung iya, lalu datai ngesah iya. Sida Kantu sigi rari ninga nyawa bala burung tiung ke datai nyah Ranggong. Baka nya meh bala sida Kantu alah jamah Ranggong nanka bala indu. Munsuh amat mayuh, lebih dua puluh iku, lalu Ranggong siku aja ngelaban sida.  Munsuh parai empat, parai lima iku lalu Ranggong nadai telih mimit. Pulai meh Ranggong enggau sida indu ke diuluka iya. Datai di rumah sida lalu nusui pasal Kantu ke alah jamah Ranggong. Ku sida indu, “Amat berani meh Ranggong. Balat meh pemerani iya. Taja bala Kantu lebih dua puluh iku, sida abis rari dijamah iya. Iya ngelaban sida nadai takut mimit.  Enti Ranggong nadai enggau kami turun tadi, tentu abis kami indu parai dibunuh Kantu.” Semua Iban sekayu rumah nya lalu muji Ranggong.  Sida lalu ngemesaika iya ngumbai iya sigi berani ngelaban munsuh lebih dua puluh iku. Sida ngelagu pengering iya ke munuh munsuh parai empat, parai lima iku. Nyadi malam nya, benung Ranggong tinduk, iya lalu bemimpi. Dalam mimpi iya asai ke tepedaka Raja Tiung begamal baka mensia. Ku Raja Tiung bejaku enggau iya, “Tegal sah kami nuan menang, lalu agi idup. Enti bala Tiung enda memunyi di puchuk ragai tebelian tadi, nuan tentu enda taan dijamah Kantu. Sida ke indu mega tentu parai magang dibunuh Kantu. Tegal saup kami tiung sida Kantu rari magang, lalu kita enda parai.” Udah nya lalu tampung Raja Tiung baru jaku iya, “Nya alai, kenyau ari tu nyentuk ka bala uchu-ambu, ichit-wit nuan jemah ila, enda tau sekali-kali munuh tiung. Kita mega enda tau makai tiung.  Barang sapa lelaki ari purih nuan, enti bisi makai tiung, sida iya deka parai laban besi. Barang sapa indu ari purih nuan, enti bisi munuh tauka makai tiung, sida deka parai beranak.” Nya alai nyentuk ke sehari tu, agi mayuh kitai Iban bedau ‘mali tiung’. Ba menua pelilih Saratok, baka ba genturung menua orang dilah tanah ba Batang Krian baka Bajau, Abu, Kelua, Selambung enggau Entebu agi tebal bala Iban dia ke mali tiung. Nyangka nya sida tu bala peturun Ranggong kini. Nadai ga niang aki nya nyebut tentang tu. Nyadi kami ukai peturun Ranggong lalu nadai mali tiung, Kami mali munuh tauka makai baya sereta enggau bala sida petunggal iya baka bayak tauka menarat. Dudi ila aku nyerita pasal nama sempekat danji niang aki kami Manang Belabun menya enggau baya. Ulih TELESA EMPERAN 
See author's posts
